Szöveges függvények

BAL(szöveg;karakterszám)

A szöveg első karakterszám darab karakterét adja eredményül. Ha a karakterszám nagyobb, mint a szöveg karaktereinek száma, a függvény eredménye a teljes szöveg. A karakterszám argumentum nélkül a szöveg első karakterét kapjuk eredményül. Az alábbi példában a monogramot az =BAL(B1;1)&BAL(B2;1) képlet segítségével állítjuk elő a B3 cellában.

HOSSZ(szöveg)

A szöveg karaktereinek számát adja meg.

Például az =HOSSZ("Piros alma") képlet eredménye 10, mert a „Piros alma” szöveg 10 karakter hosszú. A karakterszám mindig tartalmazza a szövegben szereplő szóközök számát is.

JOBB(szöveg; karakterszám)

A szöveg utolsó karakterszám darab karakterét adja eredményül. Ha a karakterszám nagyobb, mint a szöveg karaktereinek száma, a függvény eredménye a teljes szöveg. Ha a karakter_szám argumentumot elhagyjuk, a szöveg utolsó karakterét kapjuk eredményül.

Például az =JOBB("ÉRVÉNYES";4) eredménye „NYES”, mert ez az „ÉRVÉNYES” szó utolsó négy betűje.

KÖZÉP(szöveg;kezdet;karakterszám)

A szöveg argumentum kezdet karakterétől kezdve található karakterszám mennyiségű karaktert adja eredményül.

Amennyiben a kezdet argumentum értéke nagyobb, mint a szöveg hossza, a függvény eredménye "" üres szöveg.

Amennyiben a kezdet és a karakterszám összege nagyobb, mint a szöveg teljes hossza, a függvény a szöveg argumentum kezdet karakterétől kezdődő részét adja eredményül.

Amennyiben a kezdet értéke egynél kisebb, vagy a karakterszám értéke negatív, #ÉRTÉK! hibaértéket kapunk eredményül.

Például az =KÖZÉP("VADÁSZ";2;4) eredménye „ADÁS”, mert a „VADÁSZ” szó második karakterétől indulva ez a szó következő négy betűje.

ÖSSZEFŰZ(szöveg1;szöveg2;…)

A függvény az argumentumként megadott szöveg-eket egyetlen szöveggé összefűzve adja eredményül. A szöveg érték helyett tetszőleges más adattípust, például számértéket is megadhatunk.

Az ÖSSZEFŰZ függvény működése megegyezik az & szöveges összefűzés operátor használatával.

Az alábbi példában a B3 cellában a teljes nevet az
=ÖSSZEFŰZ(B1;" ";B2) képlet segítségével jelenítjük meg.

SZÖVEG.KERES(keresett_szöveg;szöveg;kezdet)

A függvény balról jobbra haladva megkeresi a keresett_szöveg első előfordulásának helyét a szöveg argumentumban. Amennyiben a kezdet numerikus argumentumot megadjuk, a keresés a kezdet által jelölt karaktertől kezdődik.

A keresett_szöveg tartalmazhat ? vagy * helyettesítőkaraktereket is. A ? egyetlen karaktert, míg a * tetszőleges számú karaktert helyettesít. Ha magát a kérdőjel vagy a csillag karaktert keressük, tegyünk elé egy ~ tilde karaktert.

A SZÖVEG.KERES függvény nem tesz különbséget a kis- és nagybetűk között.

Ha a keresett szöveg nem található, a #ÉRTÉK hibaüzenetet kapjuk eredményül.

Például az =SZÖVEG.KERES("SZÉL";"BESZÉLŐ") eredménye 3, mert a „SZÉL” karaktersorozatot a „BESZÉLŐ” szöveg harmadik karakterétől kezdve találhatjuk meg.